Forslag til EUROPA-PARLAMENTETS OG RÅDETS AFGØRELSE om oprettelsen af anden fase af EF- handlingsprogrammet til forebyggende foranstaltninger til (2004-2008) bekæmpelse af vold mod børn, unge og kvinder og til beskyttelse af ofre og risikogrupper (DAPHNE II-programmet)

(forelagt af Kommissionen)

BEGRUNDELSE

1. INDLEDNING

Den 31. december 2003 udløber Daphne-programmet (2000-2003) [1] om forebyggende foranstaltninger til bekæmpelse af vold mod børn, unge og kvinder.

[1] Afgørelse 293/2000/EF, EFT L 34 af 9.2.2000, s. 1.

Programmet blev iværksat med et budget på 20 mio. EUR. For hvert gennemførelsesår er der vedtaget et årsprogram med målsætninger og tematiske prioriteringer samt en indkaldelse af forslag med opfordring til organisationer om at fremlægge projekter til eventuel samfinansiering. Dette budget gav mulighed for samfinansiering af 140 projekter.

Hvert år har der på grundlag af projektbesøg været gennemført eksterne evalueringer. Årlige sammenfattende rapporter viser resultaterne og virkningerne af de finansierede projekter, og der er påvist en gradvis opbygning af solide og bæredygtige netværk, metoder og aktiviteter i marken til fordel for voldsofre.

I og uden for Europa anerkendes Daphne-programmet, dets projekter og resultater som et væsentligt redskab mod vold og en model på god praksis, i og med at det sammenkæder regionalpolitik og struktur med regionalt samarbejde. Dette blev klart tilkendegivet bl.a. på den anden verdenskongres mod seksuel udnyttelse af børn i kommercielt øjemed i Yokohama i december 2001.

Kommissionen aflagde i april 2002 rapport [2] til Europa-Parlamentet og Rådet om programmets gennemførelse i de første to år. Denne rapport var baseret på årlig overvågning og tidligere postevalueringer af de finansierede projekters resultater og virkninger. Rapporten viser, at programmet når sine målsætninger, tilvejebringer merværdi på europæisk plan og er et supplement til nationale foranstaltninger.

[2] KOM(2002) 169 endelig udg., SEK(2002) 338

I september 2002 opfordrede Europa-Parlamentet i sin beslutning [3] om Kommissionens midtvejsrapport om Daphne-programmet til, at Daphne-programmet fortsættes ud over 2003 med en øget finansiel bevilling.

[3] A5-0233/2002 endelig udg.

På Det Europæiske Råds møde i Sevilla i juni 2002 fremlagde det spanske formandskab "Retningslinjer for god praksis med henblik på begrænsning af virkningerne og fuldstændig udryddelse af fænomenet vold mod kvinder", og nævnte Daphne-programmet som et eksempel på god praksis i NGO-netværksarbejde, men også som kilde til gode resultater. Rådet opfordrede til fortsatte aktioner på europæisk plan til bekæmpelse af vold mod kvinder.

Ifølge Verdenssundhedsorganisationens definition er sundhed en tilstand af fuldstændigt fysisk, mentalt og socialt velvære og ikke blot en tilstand af fravær af sygdom eller svagelighed. Disse principper er også nedfældet i FN's konvention fra 1979 om afskaffelse af alle former for diskrimination mod kvinder, i FN's konvention fra 1989 om barnets rettigheder og den valgfrie protokol hertil om salg af børn, børneprostitution og børnepornografi, Den Internationale Arbejdsorganisations (ILO) konvention af 1999 om forbud mod og omgående indsats til afskaffelse af de værste former for børnearbejde (nr. 182), Wien-erklæringen fra 1993 om afskaffelse af vold mod kvinder, erklæringen og handlingsplanen vedtaget på den fjerde kvindekonference i 1995 i Beijing og i Rådets konklusioner om medlemsstaternes og EU-institutionernes gennemførelse af handlingsplanen fra Beijing [4] i 2002, erklæringen og handlingsplanen om bekæmpelse af seksuel udnyttelse af børn i kommercielt øjemed vedtaget på den første verdenskonference i 1996 i Stockholm og suppleret af det globale tilsagn i Yokohama, der blev vedtaget på den anden verdenskongres i 2001, erklæringen og handlingsplanen fra den europæisk/centralasiatiske regionale forberedende konference forud for Yokohama-kongressen (Budapest, november 2001), Lissabon-erklæringen fra 1998 om ungdomspolitikker og -programmer vedtaget på verdenskonferencen for ministrene for ungdomsspørgsmål samt i FN's protokol om menneskehandel, navnlig med kvinder og børn, der hører til FN's konvention om bekæmpelse af grænseoverskridende organiseret kriminalitet.

[4] Dok 14074/02, endnu ikke offentliggjort i EFT.

Kommissionen er af Europa-Parlamentet blevet anmodet om at udarbejde og gennemføre handlingsprogrammet til bekæmpelse af denne form for vold, bl.a. i Europa-Parlamentets beslutninger af henholdsvis 18. januar 1996 om menneskehandel [5], 19. september 1996 om mindreårige voldsofre [6], 12. december 1996 om foranstaltninger til beskyttelse af mindreårige i Den Europæiske Union [7], 16. december 1997 om handel med kvinder med henblik på seksuel udnyttelse [8], 2. maj 2000 [9] om Kommissionens meddelelse Fremtidige initiativer i kampen mod handel med kvinder [10] og 20. september 2001 om skamfering af kvinders kønsorganer [11].

[5] EFT C 32 af 5.2.1996, s. 88.

[6] EFT C 320 af 28.10.1996, s. 190.

[7] EFT C 20 af 20.1.1997, s. 170.

[8] EFT C 14 af 19.1.1998, s. 39.

[9] A5-0127/2000, EFT C 59 af 23.2.2001, s. 307

[10] KOM(1998) 726

[11] 2001/2035(INI), EFT C 77E af 28.3.2002, s. 22-126

Disse spørgsmåls karakter gør det påkrævet at benytte en koordineret og tværfaglig fremgangsmåde, der inddrager de forskellige ansvarlige for bekæmpelsen af disse lovovertrædelser på EU-plan. Etablering af rammer for uddannelse, oplysning, undersøgelser og udveksling af god praksis for de ansvarlige for bekæmpelse af vold i alle dens former skulle gøre det muligt at forhindre og bekæmpe en sådan vold mere effektivt.

2. FORSLAG TIL EUROPA-PARLAMENTETS OG RÅDETS AFGØRELSE: UDVIKLING

Forslaget til Europa-Parlamentets og Rådets afgørelse om iværksættelse af anden fase af Daphne-programmet bygger på erfaringer fra gennemførelsen af det nuværende program. Strukturen i dette forslag ligner strukturen i det oprindelige Daphne-program i 2000. Der er ingen planer om at ændre dets anvendelsesområde.

Alle former for vold (vold i hjemmet, vold i skoler, på institutioner, på arbejdspladser, seksuel udnyttelse i kommercielt øjemed, lemlæstelse af kønsdele, indvirkning på sundheden, kønsbaseret vold, handel med mennesker, behandling af lovovertrædere osv.) er fortsat vigtige områder og bør gøres til genstand for foranstaltninger. Organisationer, som er ansvarlige for hjælp til ofre er stadig de bedste kanaler til at nå og hjælpe dem, der bør få gavn af disse foranstaltninger. Endvidere er uddannelsesorganer, universiteter, frivillige sammenslutninger, forskningscentre og lokale myndigheder som f.eks. kommunalråd også berettigede til støtte fra programmet.

Programmet skal bidrage til den generelle målsætning at yde borgerne en høj grad af beskyttelse mod vold, herunder beskyttelse af deres fysiske og mentale sundhed, inden for rammerne af et område med frihed, sikkerhed og retfærdighed. Hensigten er at forebygge og bekæmpe alle former for vold mod børn, unge og kvinder. Programmet vil i kraft heraf bidrage til sundhed og social velfærd.

Der foreslås følgende instrumenter:

* identificering og udveksling af bedste praksis og erfaringer

* kortlægning, undersøgelser og forskning;

* arbejde i marken med inddragelse af støttemodtagerne;

* oprettelse af bæredygtige tværfaglige netværk;

* uddannelse og udformning af undervisningspakker;

* udformning og gennemførelse af behandlingsprogrammer for voldsmænd på den ene side og ofre på den anden side;

* udformning og gennemførelse af bevidsthedsskabende aktiviteter rettet mod bestemte målgrupper; udformning af materiale til supplering af det, der allerede findes, eller tilpasning og anvendelse af eksisterende materiale i andre geografiske områder eller til andre målgrupper;

* spredning af de resultater, der opnås under Daphne-programmet: deres tilpasning, overførsel og anvendelse af andre støttemodtagere eller i andre geografiske områder.

Den foreslåede struktur afspejler også de anmodninger, Europa-Parlamentet kom med i sin beslutning, og bygger på initiativer, taget af det spanske og det danske formandskab for Rådet og de erfaringer, Kommissionen har høstet ved gennemførelsen af det nuværende Daphne-program. Derfor foreslås ny terminologi og nye typer foranstaltninger indført:

* i forslaget indgår, at en del af den årlige bevilling reserveres til storstilede projekter, som muliggør bredere partnerskaber til gennemførelse af udvidede aktiviteter. Den maksimale fællesskabsfinansiering til disse projekter kunne hæves til 250 000 EUR (i forhold til de nuværende 125 000 EUR).

* der foreslås supplerende foranstaltninger, som f.eks. undersøgelser, opstilling af indikatorer, dataindsamling, udbredelse af resultater, seminarer, ekspertmøder eller andre aktiviteter, der tjener til at styrke programmets videnbase og formidle de oplysninger og resultater, man er nået frem til i programmet.

Samfinansieringen foreslås begrænset til højst 80 % af de samlede udgifter til projektet.

Det foreslåede finansielle referencebeløb for programmet er hævet på grund af den omfattende interesse for det foregående program og de nye landes tiltrædelse. Forslaget anfører en finansiel reference på 65 mio. EUR. Forøgelsen er berettiget først og fremmest på grund af det faktum, at kun 13 % af de modtagne forslag i det tidligere Daphne-program kan finansieres, og at mindst dobbelt så mange faktisk fortjener gennemførelse. For det andet vil tiltrædelsen af 10 nye medlemsstater øge efterspørgselen. Deres befolkningstal er mindre, men problemerne med vold er alvorligere. Som følge heraf er behovet for aktioner i disse lande meget reelt.

Der kan forekomme huller i emnerne i de forslag, der forelægges Kommissionen i forhold til de tematiske prioriteringer, der opstilles i de årlige arbejdsplaner. Dette er blevet bemærket takket være de eksterne evalueringer, der er foretaget af det tidligere program. Derfor foreslås det, at det årlige arbejdsprogram hvert år opstiller nogle få specifikke foranstaltninger med angivelse af type (kampagne, undersøgelser, specifikke voldsområder osv.) og veldefinerede emner og mål. Denne foranstaltning vil medvirke til en bedre målretning af foranstaltningerne og skulle øge deres virkning.

På baggrund af de høstede erfaringer, men også på forslag i Europa-Parlamentets beslutning, viser det sig, at programmet bør indeholde supplerende foranstaltninger for mere effektivt at nå programmets målsætninger med hensyn til spredning af resultaterne og viden om de forskellige voldsfænomener. Kommissionen kunne i det årlige arbejdsprogram anføre emner og temaer, hvor den gerne så direkte foranstaltninger gennemført. F.eks. opstilling af indikatorer for vold, udarbejdelse af en procedure for regelmæssig og bæredygtig dataindsamling, uddragning og udledning af politiske emner af det arbejde, der udføres ved finansierede projekter, eller udbredelse af god praksis, der hidrører fra finansierede projekter. Disse foranstaltninger er direkte i Kommissionens interesse, og derfor bør alle de tekniske specifikationer for sådanne foranstaltninger udformes af Kommissionen, og ikke på forslag udefra. Disse aktiviteter vil styrke programmets videnbase og medvirke til udbredelsen af god praksis, hvilket er programmets endelige mål. Disse aktioner kan samfinansieres med op til 100 %. Dog er grænsen for den procentdel af de årlige bevillinger, der kan bruges til disse supplerende foranstaltninger, sat til 15 %.

Den foreslåede komitologiprocedure for programmets gennemførelse er inspireret af Rådets afgørelse af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [12], som det også var tilfældet med det tidligere Daphne-program. Programmets gennemførelsesforanstaltninger foreslås vedtaget i overensstemmelse med høringsproceduren.

[12] EFT L 184 af 17.7.1999, s. 23-26.

3. FORSLAG TIL EUROPA-PARLAMENTETS OG RÅDETS AFGØRELSE: ARTIKLER

Artikel 1

I artikel 1 indføres anden fase af Daphne-programmet, og det anføres, at det skal løbe i en femårig periode fra og med den 1. januar 2004.

Artikel 2

I artikel 2 fastsættes programmets formål. Derefter gennemgås de foranstaltninger, der skal gennemføres under programmet, navnlig tværnationale og supplerende foranstaltninger. Førstnævnte udvælger projekter efter indkaldelse af forslag; sidstnævnte gennemføres på Kommissionens initiativ.

Artikel 3

I artikel 3 beskrives de potentielle deltagere i programmet, dvs. organisationstyper og den geografiske dækning. Her anføres også mindstekravene for deltagelse, som f.eks. det mindste antal partnere og varighed.

Artikel 4

I artikel 4 opstilles programmets aktiviteter. Disse aktiviteter beskrives og forklares yderligere i bilaget.

Artikel 5

Stk. 1, omhandler budgetbevillingen til programmet, mens de følgende stykker anfører principperne for finansiering af aktionerne.

Artikel 6

Artikel 6 omhandler programmets gennemførelse. I stk. 1, anføres det, at Kommissionen står for gennemførelsen. I de følgende to stykker anføres de grundlæggende regler, der skal overholdes ved udvælgelsen af projekter. I stk. 4, forklares det, at programmets gennemførelse følger reglerne for bistand fra et udvalg.

Artikel 7

I artikel 1, fastslås det, at Kommissionen ved programmets gennemførelse skal bistås af et udvalg bestående af en repræsentant for hver medlemsstat. De øvrige to stykker beskriver i detaljer forvaltningsproceduren og høringsproceduren, som skal anvendes ved programmets gennemførelse. Disse procedurer foregår i henhold til Rådets afgørelse 1999/468/EF af 28. juni 1999.

Artikel 8

Artikel 8 pålægger Kommissionen den forpligtelse at sikre, at programmet evalueres og overvåges. Den forpligter endvidere Kommissionen til midtvejs og ved programmets afslutning at aflægge rapport til Europa-Parlamentet og Rådet.

Artikel 9

I artikel 9 hedder det, at afgørelsen om programmets iværksættelse træder i kraft 20 dage efter offentliggørelsen i De Europæiske Fællesskabers Tidende.

2003/0025 (COD)

Forslag til EUROPA-PARLAMENTETS OG RÅDETS AFGØRELSE om oprettelsen af anden fase af EF- handlingsprogrammet til forebyggende foranstaltninger til (2004-2008) bekæmpelse af vold mod børn, unge og kvinder og til beskyttelse af ofre og risikogrupper (DAPHNE II-programmet)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152,

under henvisning til forslag fra Kommissionen, [13]

[13] EFT C af , s. .

under henvisning til udtalelse fra Det Europæiske Økonomiske og Sociale Udvalg, [14]

[14] EFT C af , s. .

under henvisning til udtalelse fra Regionsudvalget, [15]

[15] EFT C af , s. .

i henhold til fremgangsmåden i traktatens artikel 251, og

ud fra følgende betragtninger:

(1) Fysisk, seksuel og psykologisk vold mod børn, unge og kvinder er en krænkelse af deres ret til liv, sikkerhed, frihed, værdighed og fysisk og mental integritet og en alvorlig trussel mod ofrenes fysiske og mentale sundhed. Virkningerne af en sådan vold er så udbredte i hele EU, at de udgør en væsentlig trussel mod sundheden og er en hindring for retten til sikkert, frit og retfærdigt borgerskab.

(2) Det er vigtigt at erkende voldens alvorlige umiddelbare og mere langsigtede virkninger for enkeltpersoner, familier og samfund, navnlig for sundhed, psykisk og social udvikling og for de berørtes lige muligheder samt de høje sociale og økonomiske omkostninger for samfundet som helhed.

(3) Ifølge Verdenssundhedsorganisationens definition er sundhed en tilstand af fuldstændigt fysisk, mentalt og socialt velvære og ikke blot en tilstand af fravær af sygdom eller svagelighed; i en resolution fra Verdenssundhedsorganisationen [16], vedtaget på den 49. generalforsamling i Genève i 1996 hedder det, at vold er et af de største problemer for befolkningssundheden i hele verden. I en rapport, World report on violence and health, der blev fremlagt af Verdenssundhedsorganisationen i Bruxelles den 3. oktober 2002, anbefales det, at man fremmer primære forebyggelsesaktioner, at man styrker foranstaltningerne til fordel for voldsofre og øger samarbejdet og udvekslingen af oplysninger om forebyggelse af vold.

[16] Resolution WHA49.25

(4) Disse principper anerkendes i talrige konventioner, erklæringer og protokoller, som er udarbejdet af betydningsfulde internationale institutioner som f.eks. De Forenede Nationer, Den Internationale Arbejdsorganisation, den internationale kvindekonference og Verdenskongressen om bekæmpelse af seksuel udnyttelse af børn i kommercielt øjemed. Det betydningsfulde arbejde, der på dette område udføres af internationale organisationer, bør suppleres af en indsats fra EU's side. Det hedder faktisk i traktatens artikel 3, litra p), at Fællesskabets virke skal indebære bidrag til opnåelse af et højt sundhedsbeskyttelsesniveau.

(5) Den Europæiske Unions charter om grundlæggende rettigheder bekræfter bl.a. retten til et liv i værdighed, lighed og solidaritet [17] Det indeholder en række specifikke bestemmelser til beskyttelse og fremme af fysisk og mental integritet, ligestilling af mænd og kvinder, børns rettigheder og ikke-diskrimination samt til forhindring af umenneskelig eller nedværdigende behandling, slaveri og tvangsarbejde samt børnearbejde.

[17] EFT C 364 af 18.12.2000, s. 1.

(6) Kommissionen er af Europa-Parlamentet blevet opfordret til at udarbejde og gennemføre handlingsprogrammer til bekæmpelse af denne form for vold, bl.a. i Europa-Parlamentets beslutninger af henholdsvis 2. maj 2000 [18] om Kommissionens meddelelse Fremtidige initiativer i kampen mod handel med kvinder [19] og af 20. september 2001 om skamfering af kvinders kønsorganer [20].

[18] A5-0127/2000, EFT C 59 af 23.2.2001, s. 307.

[19] KOM(1998) 726

[20] 2001/2035(INI), EFT C 77E af 28.3.2002, s. 22-126

(7) Handlingsprogrammet (2000-2003), iværksat ved Europa-Parlamentets og Rådets afgørelse 293/2000/EF af 24. januar 2000 om vedtagelse af et EF-handlingsprogram (Daphne-programmet) (2000-2003) om forebyggende foranstaltninger til bekæmpelse af vold mod børn, unge og kvinder [21], har medvirket til at øge bevidstheden i EU og øge og konsolidere samarbejdet mellem de organisationer i medlemsstaterne, som er aktive inden for bekæmpelse af vold.

[21] EFT L 34 af 9.2.2000, s. 1.

(8) Daphne-programmet (2000-2003) har givet anledning til en overvældende respons og opfylder helt klart et påtrængende behov hos de frivillige organisationer. De finansierede projekter er allerede begyndt at have en multiplikatorvirkning på arbejdet i NGO'er og relevante institutioner i Europa. I sin første fase har dette program allerede bidraget væsentligt til udviklingen af en EU-politik mod vold, menneskehandel, seksuelt misbrug og pornografi med virkninger langt uden for EU's grænser, som nævnt i midtvejsevalueringen af Daphne-programmet.

(9) I sin beslutning af 4. september 2002 [22] om midtvejsevalueringen af Daphne-programmet 2000-2003 [23], understreger Europa-Parlamentet, at programmet imødekommer væsentlige behov for effektive strategier til bekæmpelse af vold, og at det bør videreføres efter 2003, og opfordrer Kommissionen til at fremlægge et forslag til et nyt handlingsprogram på grundlag af erfaringerne siden 1997, og hvortil der bevilges et passende rammebeløb.

[22] 2001/2265(INI)

[23] KOM(2002) 169 endelig udg., SEK(2002) 338

(10) Det er ønskeligt at sikre fortsættelsen af de projekter, der støttes af Daphne-programmet (2000-2003), at bygge videre på de høstede erfaringer og give mulighed for stadig bedre europæiske foranstaltninger på grundlag af disse erfaringer samt, med dette for øje, at videreføre programmet i endnu en fase.

(11) Fællesskabet kan bidrage til at forbedre medlemsstaternes foranstaltninger til forebyggelse af vold, misbrug og seksuel udnyttelse af kvinder, unge og børn samt beskyttelse af voldsofre og risikogrupper ved at sprede og udveksle information og erfaringer, fremme en innovativ strategi, opstille fælles prioriteringer, udvikle netværk, hvor der er anledning til det, udvælge projekter på fællesskabsplan samt ved at motivere og mobilisere alle berørte parter. Det kan også gøre opmærksom på og stimulere god praksis.

(12) Dette program kan tilføre merværdi ved at gøre opmærksom på og motivere til god praksis samt ved at opfordre til nytænkning og erfaringsudveksling om de foranstaltninger, der træffes i medlemsstaterne, herunder udveksling af information vedrørende de forskellige love og de opnåede resultater. Af hensyn til opnåelse af programmets målsætninger og til en så effektiv anvendelse af de disponible midler som muligt foretages der en omhyggelig udvælgelse af aktionsområder, idet der vælges projekter, hvor en fællesskabsindsats giver ekstra fordele, og som indeholder forslag og ideer til, hvorledes nye former for forebyggelse af vold kan afprøves og resultaterne heraf spredes som led i en tværfaglig strategi.

(13) I overensstemmelse med subsidiaritetsprincippet og princippet om proportionalitet, som anført i traktatens artikel 5, kan den planlagte foranstaltnings målsætninger (at forebygge og bekæmpe alle former for vold mod børn, unge og kvinder) bedre virkeliggøres på fællesskabsplan, da der er behov for en koordineret og tværfaglig metode, der tilgodeser etableringen af tværnationale rammer for uddannelse, oplysning, undersøgelser og udveksling af god praksis, samt udvælgelse af fællesskabsdækkende projekter. Denne afgørelse er begrænset til det mest nødvendige til gennemførelsen af disse målsætninger, og den rækker ikke ud over, hvad der kræves til dette formål.

(14) Denne fase af programmet bør løbe over fem år for at give tilstrækkelig tid til, at iværksatte foranstaltninger når målsætningerne, og at erfaringerne kan samles og integreres i god praksis hele EU.

(15) I overensstemmelse med artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [24], bør de nødvendige foranstaltninger til gennemførelse af denne afgørelse vedtages ved hjælp af høringsproceduren som omhandlet i førstnævnte afgørelses artikel 3.

[24] EFT L 184 af 17.7.1999, s. 23.

(16) I denne afgørelse fastlægges der for programmets samlede varighed en finansieringsramme, der udgør det primære referencegrundlag for budgetmyndigheden som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [25] -

[25] EFT C 172 af 18.6.1999, s. 1.

TRUFFET FØLGENDE AFGØRELSE:

Artikel 1

Emne og anvendelsesområde

Anden fase af Daphne-programmet til forebyggelse af alle former for vold mod børn, unge og kvinder og til beskyttelse af ofre og risikogrupper (herefter benævnt "programmet") iværksættes hermed for perioden 1. januar 2004 til 31. december 2008; programmet kan forlænges.

I forbindelse med dette program omfatter begrebet 'børn' unge i alderen til 18 år, hvilket er i overensstemmelse med internationale instrumenter vedrørende børns rettigheder.

Projekter med aktiviteter specielt udformet for modtagergrupper som f.eks. 'teenagere' (13-19 årige) eller personer i alderen 12 til 25 år, vil imidlertid blive betragtet som værende rettet mod gruppen 'unge'.

Artikel 2

Programmets målsætninger

1. Programmet skal bidrage til den generelle målsætning at yde borgerne en høj grad af beskyttelse mod vold, herunder beskyttelse af den fysiske og mentale sundhed.

Programmets målsætning er at forebygge og bekæmpe alle former for vold mod børn, unge og kvinder ved at træffe forebyggende foranstaltninger og yde støtte til ofre, herunder navnlig forebyggelse af fremtidig udsættelse for vold, samt at bistå og tilskynde ikke-statslige og andre organisationer, der er aktive på dette område.

2. Hensigten med de foranstaltninger, der skal gennemføres under programmet, og som er anført i bilaget, er følgende:

a) at fremme tværnationale foranstaltninger:

(i) at opstille tværfaglige netværk, navnlig til støtte for voldsofre og risikogrupper;

(ii) sikre udvidelsen af videnbasen, udveksling af oplysninger og identificering og udbredelse af god praksis, herunder uddannelse, studiebesøg og personaleudveksling;

(iii) at skabe bevidsthed blandt målgrupper som f.eks. specifikke faggrupper, kompetente myndigheder og udvalgte sektorer i den brede befolkning med henblik på både at øge forståelsen og bekæmpe accepten af vold samt at fremme støtten til ofrene og at anmelde voldssager til de rette myndigheder;

(iv) at studere voldsrelaterede fænomener, at undersøge og tackle de grundlæggende årsager til vold på alle niveauer af samfundet;

b) at iværksætte supplerende foranstaltninger, som Europa-Kommissionen tager initiativ til, som f.eks. undersøgelser, formulering af indikatorer, dataindsamling, seminarer, ekspertmøder eller andre aktiviteter, der tjener til at styrke programmets videnbase og formidle de oplysninger og resultater, man når frem til i programmet.

Artikel 3

Deltagelse i programmet

1. Programmet skal være åbent for deltagelse af offentlige og private organisationer og offentlige institutioner (lokale myndigheder på kommunalplan, universitetsinstitutter og forskningscentre), som arbejder med forebyggelse af vold mod børn, unge og kvinder, med beskyttelse mod en sådan vold eller med at yde støtte til ofre.

2. Programmet er åbent for deltagelse af:

a) EØS-landene i overensstemmelse med de betingelser, der er fastsat i EØS-aftalen

b) de associerede lande i Central- og Østeuropa i overensstemmelse med de betingelser, der er fastsat i Europaaftalerne, i tillægsprotokollerne til disse aftaler og i de respektive associeringsråds afgørelser,

c) Cypern, Malta og Tyrkiet på grundlag af bilaterale aftaler, der indgås med disse lande.

3. For at modtage finansiel støtte under programmet skal projekterne omfatte mindst to medlemsstater, have en maksimal løbetid på to år og tage sigte på at opfylde de målsætninger, der er nævnt i artikel 2.

Artikel 4

Aktiviteter under programmet

Programmet omfatter følgende former for aktiviteter:

a) identificering og udveksling af bedste praksis og erfaringer;

b) kortlægning, undersøgelser og forskning;

c) arbejde i marken med inddragelse af støttemodtagere, navnlig børn og unge, i alle faser af projektets udformning, gennemførelse og evaluering;

(d) oprettelse af bæredygtige tværfaglige netværk;

(e) uddannelse og udformning af undervisningspakker;

(f) udvikling og gennemførelse af behandlingsprogrammer for voldsmænd på den ene side og ofre på den anden side;

(g) udformning og gennemførelse af bevidsthedsskabende aktiviteter rettet mod specifikke målgrupper, udformning af materiale til supplering af det, der allerede findes, eller tilpasning og anvendelse af eksisterende materiale i andre geografiske områder eller til andre målgrupper;

(h) udbredelse af resultaterne af Daphne-programmet, herunder deres tilpasning, overførsel og anvendelse af andre støttemodtagere eller i andre geografiske områder.

Artikel 5

Budget

1. Finansieringsrammen for gennemførelsen af programmet for perioden 2004-2008 fastsættes hermed til 41 mio. EUR.

2. De årlige bevillinger godkendes af budgetmyndigheden inden for de i det finansielle overslag fastsatte grænser.

3. Finansieringsafgørelserne indebærer, at der indgås finansieringsaftaler mellem Kommissionen og støttemodtagerne.

4. Det tilskud, der ydes over fællesskabsbudgettet, må ikke overstige 80 % af de samlede projektomkostninger.

Dog kan de supplerende foranstaltninger som omhandlet i artikel 2, litra b) finansieres med op til 100 %, med forbehold af et loft på 15 % af programmets samlede årlige bevilling.

Artikel 6

Programmets gennemførelse

1. Kommissionen er ansvarlig for programmets forvaltning og gennemførelse.

2. Kommissionen sikrer, at der tages ligeligt hensyn til de tre målgrupper, nemlig børn, unge og kvinder, hvad angår programmets gennemførelse.

3. Kommissionen sikrer, at der tages ligelige hensyn med hensyn til projektomfang ved at reservere en del af det årlige budget til storstilede projekter, hvilket giver bredere partnerskaber mulighed for at gennemføre udvidede foranstaltninger.

4. De foranstaltninger, der er nødvendige for gennemførelsen af denne afgørelse, vedtages i overensstemmelse med høringsproceduren som fastsat i artikel 7, stk. 2.

Artikel 7

Udvalg

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Når der henvises til dette stykke, finder høringsproceduren som fastsat i artikel 3 i afgørelse 1999/468/EF anvendelse, i overensstemmelse med artikel 7, stk. 3 og artikel 8 deri.

Artikel 8

Kontrol og evaluering

1. Kommissionen træffer de nødvendige foranstaltninger for at sikre kontrol og løbende evaluering af programmet under hensyntagen til de generelle og særlige målsætninger, der henvises til i artikel 1 og i bilaget.

2. Midtvejs i programmet forelægger Kommissionen en evalueringsrapport for Europa-Parlamentet og Rådet, hvori man vurderer relevansen, nytten, bæredygtigheden, virkningerne og effektiviteten af de Daphne II-aktiviteter, der på det tidspunkt er gennemført. Denne rapport indeholder en forhåndsevaluering til støtte for eventuelle fremtidige foranstaltninger.

3. Kommissionen forelægger ved programmets afslutning en endelig rapport for Europa-Parlamentet og Rådet.

4. De i stk. 2, og 3, i denne artikel nævnte rapporter fremsendes endvidere til Det Europæiske Økonomiske og Sociale Udvalg og til Regionsudvalget.

Artikel 9

Ikrafttræden.

Denne afgørelse træder i kraft tyve dage efter offentliggørelsen i De Europæiske Fællesskabers Tidende.

Udfærdiget i Bruxelles, den.[...]

På Europa-Parlamentets vegne På Rådets vegne

Formand Formand

BILAG

SÆRLIGE MÅLSÆTNINGER OG FORANSTALTNINGER

I. TVÆRNATIONALE FORANSTALTNINGER:

1. Identificering og udveksling af bedste praksis og erfaringer

Målsætning: at støtte og fremme udveksling, tilpasning og anvendelse af god praksis til brug i andre sammenhænge eller geografiske områder

At stimulere og fremme udvekslingen af god praksis på fællesskabsplan i forbindelse med støtte til og beskyttelse af børn, unge og kvinder - ofre eller risikogrupper - med særlig vægt på følgende områder:

a) forebyggelse (generelt eller rettet mod særlige målgrupper);

b) beskyttelse af og støtte til ofre (psykolog- og lægehjælp, uddannelse og reintegrering i samfundet og arbejdslivet);

c) procedurer til varetagelse af børns, unges og kvinders tarv, når disse er voldsofre;

d) måling af den reelle virkning af de forskellige voldsformer i Europa for ofrene og samfundet kan måles, så dette fænomen kan modvirkes på rette vis

2. kortlægning, undersøgelser og forskning

Målsætning: at studere voldsrelaterede fænomener

At støtte forskningsaktiviteter, undersøgelser og kortlægninger på området vold for bl.a.:

a) at udforske og vurdere forskellige årsager, omstændigheder og mekanismer i forbindelse med voldens opståen og tiltagen;

b) at analysere og sammenligne eksisterende forebyggelses- og beskyttelsesmodeller;

c) at udvikle forebyggelses- og beskyttelsespraksis;

d) at vurdere virkningen af vold, også med hensyn til sundhed, både på ofre og på samfundet som helhed, herunder de økonomiske omkostninger

3. arbejde i marken med inddragelse af støttemodtagerne

Målsætning: aktiv gennemførelse af prøvede metoder til forebyggelse af og beskyttelse mod vold

At støtte iværksættelse af metoder, uddannelsesmoduler og bistand (psykologisk, lægelig, juridisk og i forbindelse med reintegrering) med direkte inddragelse af støttemodtagerne

4. etablering af bæredygtige tværfaglige netværk

Målsætning: at støtte og anspore ikke-statslige organisationer (NGO'er) og andre organisationer, herunder lokale myndigheder (på kommunalt plan), der arbejder med bekæmpelse af vold, til at samarbejdeAt støtte etablering og styrkelse af tværfaglige netværk og at opmuntre og støtte samarbejdet mellem NGO'er og de forskellige organisationer og offentlige organer med henblik på at øge viden om og forståelse af hinandens roller samt at yde omfattende tværfaglig støtte til voldsofre og risikogrupper.

Disse netværk skal aktivt medvirke til at løse voldsproblemet, således at:

a) der kan opstilles fælles rammer for analyse af vold, herunder en definition af forskellige former for vold, årsagerne til vold og alle følgevirkningerne heraf, samt for gennemførelsen af hensigtsmæssige tværsektoriale foranstaltninger;

b) vurdering af typer og effektivitet af foranstaltninger og praksis til forebyggelse og påvisning af vold, og med henblik på at yde støtte til voldsofre, navnlig for at sikre, at de aldrig mere udsættes for vold;

c) fremme aktiviteter til løsning af dette problem på såvel internationalt som nationalt niveau.

5. uddannelse og udformning af undervisningspakker

Målsætning: udformning af undervisningspakker om forebyggelse af vold.

At udforme og afprøve undervisningspakker om forebyggelse af vold mod børn, unge og kvinder, såvel som konfliktstyring, til brug i skoler og voksenuddannelsesinstitutioner

6. udvikling og gennemførelse af behandlingsprogrammer

Målsætning: udvikling og gennemførelse af behandlinger af voldsmænd på den ene side og ofre på den anden side med henblik på forebyggelse af vold.

At påvise mulige årsager, omstændigheder og mekanismer i forbindelse med voldens opståen og tiltagen, herunder karakter og motivation hos voldsmænd og personer, der benytter vold i kommercielt øjemed som f.eks. seksuel udnyttelse.

At tilrettelægge, afprøve og gennemføre behandlinger baseret på resultater af ovennævnte.

7. Bevidsthedsskabende aktiviteter rettet mod specifikke målgrupper

Målsætning: at øge bevidstheden om og forståelsen af vold og forebyggelse af vold mod børn, unge og kvinder med det formål at bekæmpe accepten af vold, at yde støtte til ofre og risikogrupper og at fremme rapportering af voldssager

Følgende aktionstyper er, blandt andre, støtteberettigede:

a) udvikling og gennemførelse af oplysende og bevidsthedsskabende aktiviteter med sigte på børn, unge og kvinder, navnlig om de potentielle farer for vold og måder at undgå dem på; andre målgrupper kunne være specifikke faggrupper som f.eks. lærere, undervisere, læger, socialarbejdere, advokater, politimyndigheder osv.;

b) udvikling af fællesskabsdækkende informationskilder til støtte og oplysning for NGO'er og offentlige organer om offentligt tilgængelige oplysninger, som er relevante for voldsproblematikken, metoderne til forebyggelse af vold og rehabilitering af ofre, samlet af statslige, ikke-statslige, akademiske og andre kilder; dette skulle gøre det muligt at integrere disse informationer i alle relevante informationssystemer;

c) tilskyndelse til foranstaltninger med henblik på at øge anmeldelserne til myndighederne af vold mod kvinder, børn og unge og diverse former for handel med kvinder og børn med henblik på seksuel udnyttelse.

Udarbejdelse af materiale som supplement til det, der allerede findes, eller tilpasning og anvendelse af eksisterende materiale i andre geografiske områder eller til andre målgrupper.

II. SUPPLERENDE FORANSTALTNINGER

Med henblik på at sikre, at alle programmets aspekter er dækket helt, selv i mangel af forslag - eller egnede forslag - på et givet område, gennemfører Kommissionen flere proaktive foranstaltninger for at udfylde eventuelle huller.

Derfor vil programmet finansiere supplerende foranstaltninger, som Kommissionen tager initiativ til, bl.a. på følgende områder:

a. opstilling af indikatorer for vold, således at virkningen af politikker og projekter kan måles;

b. etablering af en procedure til regelmæssig og bæredygtig dataindsamling, om muligt med EUROSTAT's bistand, med henblik på en mere nøjagtig kvantificering af vold i EU;

c. omsætning i politisk handling, hvor det er muligt, af det arbejde, der udføres i finansierede projekter med henblik på forslag til fælles politikker til bekæmpelse af vold på fællesskabsplan og styrkelse af retspraksis;

d. spredning i hele Europa af de former for god praksis, der udspringer af finansierede projekter; dette kan opnås ved forskellige midler:

(1) ved udarbejdelse og distribution af trykt materiale, Cd-rom'er, videofilm og internetsider;

(2) ved støtte til eller organisering af udvekslinger af erfarent personale mellem organisationerne med henblik på bistand ved gennemførelse af nye løsninger eller former for praksis, der har vist sig effektive andre steder;

(3) ved at gøre det muligt for en enkelt NGO at anvende, tilpasse eller overføre Daphne-resultater til et andet EU-område eller en anden kategori eller støttemodtager;

e. at organisere seminarer for alle involverede i finansierede projekter med henblik på at forbedre forvaltningen og netværksfunktionen samt at støtte udveksling af oplysninger;

f. gennemførelse af undersøgelser og organisation af ekspertmøder og seminarer i direkte tilslutning til gennemførelse af den foranstaltning, de er en væsentlig del af.

Endvidere kan Kommissionen til brug for programmets gennemførelse søge teknisk bistand, der finansieres inden for de generelle finansielle rammer, og, på de samme betingelser, ekspertbistand.

FINANSIERINGSOVERSIGT TIL FORSLAGET

Politiske områder: Immigration, asyl, visum; fri bevægelighed for personer. civilret borgerskab og grundlæggende rettigheder.

Aktivitet(er): 45.50: Bekæmpelse af vold mod børn, unge og kvinder

Foranstaltningens betegnelse: Daphne-programmet (bekæmpelse af vold mod børn, unge og kvinder)

1. BUDGETPOST

B5-802

2. SAMLEDE TAL

2.1. Samlet rammebevilling (del B): ... mio. EUR som forpligtelsesbevilling

38 mio. EUR (yderligere forklaring findes i bilaget).

I henhold til den interinstitutionelle aftale af 6. maj 1999 (EFT C 172 af 18.6.1999, s. 1), navnlig punkt E, artikel 33, kan ovennævnte beløb blive gjort til genstand for justering efter tiltrædelsen af nye medlemsstater i 2004.

2.2. Gennemførelsesperiode:

01/01/2004 - 31/12/2008

2.3. Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud) (jf. pkt. 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

2.4. Forenelighed med den finansielle programmering og de finansielle overslag

Forslaget er foreneligt med den gældende finansielle programmering

[X] Forslaget kræver omprogrammering af de relevante poster i de finansielle overslag

Forslaget kan kræve, at bestemmelserne i den interinstitutionelle aftale må tages i brug.

2.5. Virkninger for budgettets indtægtsside: [26]

[26] Nærmere oplysninger i særskilt orienterende dokument.

Ingen (vedrører tekniske aspekter ved en foranstaltnings gennemførelse)

ELLER

[X] Virkningerne er følgende:

Bidrag fra EFTA/EØS-lande: 2,128 % (2002-tal)

Mio. EUR (1 decimal)

>TABELPOSITION>

3. BUDGETSPECIFIKATIONER

>TABELPOSITION>

4. RETSGRUNDLAG

EU-traktatens artikel 152

5. BESKRIVELSE OG BEGRUNDELSE

5.1. Behov for EU-foranstaltninger

5.1.1. Mål

Programmet skal bidrage til den generelle målsætning at yde borgerne en høj grad af beskyttelse mod vold inden for et område med frihed, sikkerhed og retfærdighed, herunder beskyttelse af den fysiske og mentale sundhed. Inden for disse rammer er det hensigten at forebygge og bekæmpe alle former for vold mod børn, unge og kvinder i form af forebyggelse af vold og støtte til voldsofre, navnlig med henblik på at forebygge fremtidig udsættelse for vold. Formålet er desuden at bistå og opmuntre ikke-statslige organisationer (NGO'er) og andre organisationer, der er aktive på dette felt. Programmet vil i kraft heraf bidrage til den sociale velfærd.

Hensigten med de foranstaltninger, der skal gennemføres under programmet, og som er anført i bilaget, er følgende:

a) at fremme tværnationale foranstaltninger:

i. at opstille tværfaglige netværk, navnlig til støtte for voldsofre og risikogrupper;

ii. at sikre udveksling af oplysninger samt identificering og udbredelse af god praksis, herunder uddannelse, studiebesøg og personaleudveksling;

iii. at skabe bevidsthed (hos befolkningen, målgrupper som f.eks. specifikke faggrupper samt myndigheder) med henblik på både at øge forståelsen og bekæmpe accepten af vold samt at tilskynde til støtte til ofrene og anmeldelse af voldssager til de rette myndigheder;

iv. at studere voldsrelaterede fænomener;

b. at iværksætte supplerende foranstaltninger, på Europa-Kommissionens initiativ, som f.eks. undersøgelser, opstilling af indikatorer, dataindsamling, seminarer og ekspertmøder eller andre aktiviteter, der tjener til at styrke programmets videnbase og formidle de oplysninger, man har skaffet sig gennem programmet.

5.1.2. Dispositioner, der er truffet på grundlag af forhåndsevalueringen

Denne afgørelse tager sigte på videreførelsen af det foregående Daphne-program. En midtvejsevaluering af Daphne-programmet er blevet gennemført, herunder udtrykkeligt elementer af forhåndsevalueringer. Faktisk var et af formålene med denne midtvejsevaluering at vurdere programmets fortsatte relevans i lyset af aktuelle behov. Resultatet heraf var et af de elementer, der skulle tages i betragtning, da afgørelsen blev truffet om at videreføre programmet efter 2003.

Denne evaluering blev foretaget i sidste kvartal af 2001 og offentliggjort i marts 2002 (KOM(2002) 169 endelig udg., SEK(2002) 338). Det var en intern evaluering, baseret på et projektovervågningssystem, der blev foretaget af eksterne eksperter. Dette system indebærer to besøg på stedet for alle projekter på forskellige tidspunkter i projektets levetid: det ene besøg finder sted i projektets gennemførelsesfase og er fokuseret på udviklingsspørgsmål; det andet besøg finder sted seks måneder efter projektets afslutning og tager sigte på at evaluere resultaterne af det, herunder kontakt med støttemodtagere i sidste led. Disse oplysninger var de væsentligste data, der blev anvendt til midtvejsevalueringen af programmet. Rapporten er blevet sendt til GD BUDGET den 25. september 2002 og findes også på Daphne's netadresse.

Elementerne af forhåndsvurdering i midtvejsevaluering er blevet drøftet i programudvalget, der består af repræsentanter for medlemsstaterne. De har også informeret Europa-Parlamentet om behovet for at forlænge programmet, hvilket resulterede i beslutning A5-0233 (2002). De væsentligste elementer i denne henseende er følgende.

Behovet for et program til bekæmpelse af vold mod børn, unge og kvinder er stadig aktuelt, som det kan ses af den overvældende respons, Daphne-programmet har fået (se bilag 1). Det første Daphne-program har involveret over 1 000 NGO'er og organisationer, der er aktive på dette område i Europa, som på deres side har nået mange tusind direkte støttemodtagere (børn, unge og kvinder). De målgrupper, der kan drage nytte af Daphne II-programmet, er de samme som under Daphne-programmet, nemlig børn, unge og kvinder.

Programmets generelle målsætning er at bekæmpe vold mod disse målgrupper. Den generelle målsætning er fortsat relevant. Mere specifikke målsætninger er at oprette tværfaglige netværk af organisationer, der er aktive inden for bekæmpelsen af vold, navnlig med støtte til voldsofre og risikogrupper. Disse netværk skal sikre udveksling af oplysninger samt identificering og udbredelse af god praksis, herunder uddannelse, studiebesøg og personaleudveksling. Endvidere skal de skabe bevidsthed (hos befolkningen i almindelighed, målgrupper som f.eks. visse faggrupper og myndigheder) med henblik på både at øge forståelsen og bekæmpe accepten af vold samt at tilskynde til støtte til ofrene og anmeldelse af voldssager til de rette myndigheder. Endelig skal disse netværk også studere voldsrelaterede fænomener.

I midtvejsevalueringen foreslås også nyttige programindikatorer, som vil blive taget op i Daphne II, som f.eks. antallet af oprettede netværk, ofre i de forskellige målgrupper, der har modtaget støtte, organiserede oplysningskampagner, former for god praksis, der er anvendt og tilpasset i andre geografiske områder og/eller for andre målgrupper, informations- eller bevidsthedsskabende værktøjer, der er udviklet (Cd-rom, video, plakater, brochurer osv.).

En af midtvejsevalueringens konklusioner var, at merværdien på europæisk plan var nært knyttet til det tværnationale netværksarbejde, der var etableret. Karakteren af de behandlede emner gør det påkrævet at benytte en koordineret og tværfaglig fremgangsmåde, der inddrager de forskellige ansvarlige for bekæmpelsen af disse forbrydelser på EU-plan. Antagelsen er, at vi ved at etablere rammer for uddannelse, oplysning, undersøgelser og udveksling af god praksis for dem, der er ansvarlige for bekæmpelse af vold i alle dens former skulle blive i stand til at forhindre og bekæmpe en sådan vold mere effektivt. Denne antagelse gælder også for Daphne II.

Midtvejsevalueringen har også vist, at denne EF-handlingsplan indebærer en direkte fordel for voldsofre, og at den supplerer medlemsstaterne lovgivningsarbejde. Det er også blevet påvist i perioden 2000-2002, at projekter, der er finansieret af Daphne-programmet, er blevet videreført med støtte fra nationale myndigheder, hvad enten dette er sket i form af finansiel støtte eller ved anvendelse i politikker. Daphne-finansieringen har således fungeret som "startkapital" og kan skabe synergi.

Midtvejsevalueringen af Daphne I-programmet afslørede flere svagheder ved programmet, som f.eks. aktionsområder, der bør styrkes, behov for øget udbredelse af de opnåede resultater og mere detaljerede retningslinjer for ansøgere. Disse punkter er blevet betragtet som udgangspunkt for forbedring af det nuværende program, men er også taget i betragtning i forbindelse med programmets efterfølgende foranstaltninger.

Med udgangspunkt i konklusionerne af midtvejsevalueringen af Daphne I-programmet vil det ovenfor beskrevne overvågningssystem blive forbedret i Daphne II. Den omfattende overvågning af alle projekter vil blive fortsat under Daphne II, herunder evalueringen af resultaterne 6 måneder efter afslutningen. Dette vil blive gennemført med en mekanisme til en evaluering på programniveau. Endvidere er det hensigten at udarbejde indikatorer og indsamle data med henblik på kvantificering af programmets forskellige resultater og de forskellige befolkningsgrupper, man når.

5.1.3. Dispositioner, der er truffet på grundlag af den efterfølgende forhåndsevaluering

Den efterfølgende evaluering af Daphne I-programmet har endnu ikke fundet sted, idet programmet stadig løber og vil være i kraft indtil udgangen af 2003.

En afsluttende evaluering planlægges til den tid, idet den påbegyndes i løbet af 2003. Den vil indeholde en efterfølgende evaluering af de projekter, der er finansieret under de forberedende foranstaltninger til Daphne I, altså i 1998 og 1999.

5.2. Indsatsområder og nærmere bestemmelser for støtten

Målgrupperne for denne afgørelse er børn, unge og kvinder, som er ofre for eller kan blive udsat for vold.

De konkrete foranstaltninger, der skal træffes for gennemførelse af programmet er tværnationale foranstaltninger og supplerende foranstaltninger, som specificeret i 5.1.1. ovenfor.

Disse foranstaltninger vil styrke netværksarbejdet mellem de berørte organisationer, øge bevidstheden og oplysningsniveauet hos den almindelige befolkning, men også hos specifikke grupper (sundhedspersonale, journalister, uddannelsespersonale osv.), og vil forbedre udbredelsen og anvendelsen af god praksis i bekæmpelsen af vold mod børn, unge og kvinder.

Det tilskud, der ydes over fællesskabsbudgettet, må ikke overstige 80 % af de samlede projektomkostninger ved tværnationale foranstaltninger og op til 100 % for de supplerende foranstaltninger.

5.3. Gennemførelsesmetoder

Gennemførelsen af aktiviteterne foregår som følger:

* alle opgaver, som hører under offentlige myndigheder, vil blive udført af Kommissionens personale (bl.a. politiske anliggender, årlig arbejdsplan, kontraktanliggender, finansielle anliggender (tilsagn, betalinger) osv.;

* logistikken i forbindelse med den fysiske håndtering af forslag, overdrages til en instans med ansvar for teknisk og administrativ bistand (Technical and Administrative Assistance) - herunder behandling af forslag, indkodning i en database, vedligeholdelse af databasen, fotokopiering, udarbejdelse af lister osv.;

* kontrolbesøg og situationsrapporter for projekterne gennemføres med bistand af eksterne eksperter.

6. FINANSIELLE VIRKNINGER

6.1. Samlede finansielle virkninger for budgettets del B (hele programperioden)

(Beregningsmetoden for de samlede beløb i nedenstående tabel skal fremgå af fordelingen i tabel 6.2.) )

6.1.1. Finansieringstilskud

Forpligtelsesbevillinger (i mio. EUR (3 decimaler))

>TABELPOSITION>

>TABELPOSITION>

6.2. Beregning af omkostningerne pr. foranstaltning i budgettets del B (hele programperioden)

Tilsagn

>TABELPOSITION>

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger

>TABELPOSITION>

7.2. Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode.

7.3. Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

>TABELPOSITION>

(I skønnet over, hvilke personale- og administrationsressourcer indsatsen kræver, skal tjenestegrenene tage hensyn til, hvad Kommissionen har vedtaget under de orienterende drøftelser og vedtagelsen af det foreløbige budgetforslag (FBF). Det skal således vises, at personalebehovet kan dækkes inden for den foreløbige vejledende fordeling af midlerne som fastsat i FBF.

Når aktionerne undtagelsesvis ikke kunne forudses under udarbejdelsen af FBF, skal sagen forelægges for Kommissionen, som skal afgøre om og hvordan (ved ændring af den foreløbige vejledende fordeling, ved en ad hoc-omplacering, ved et tillægs- og ændringsbudget eller ved en ændringsskrivelse til budgetforslaget) den kan godkende, at den foreslåede indsats gennemføres.)

8. RESULTATOPFØLGNING OG EVALUERING

8.1. Resultatopfølgningssystem

Med henblik på opfølgning og overvågning af de finansierede aktioner vil de mekanismer, der allerede er i brug i det foregående Daphne-program fortsat blive anvendt. Der betales for kontrolbesøg på alle projekter i løbet af deres gennemførelsesfase med henblik på kontrol af fremskridt, nåede resultater og rådgivning til sikring af et positivt resultat.

8.2. Hvordan og hvor ofte skal der evalueres?

Kommissionen gennemfører årlige efterfølgende evalueringer. Alle finansierede projekter analyseres og besøges efter deres afslutning med henblik på vurdering af deres generelle funktion og resultater, den reelle og den sandsynlige indvirkning på målgrupperne, deres bidrag til programmets generelle målsætninger og forholdet mellem pris og kvalitet. Disse vurderinger sammenfattes i en årlig rapport, der præsenterer det samlede billede af resultaterne på programmets forskellige områder.

Baseret på disse data vil der blive fremlagt en midtvejsevaluering af og en endelig rapport om programmet.

9. FORHOLDSREGLER MOD SVIG

Ansøgningsskemaerne skal indeholde oplysninger om potentielle støttemodtageres identitet og art, således at deres pålidelighed kan vurderes på forhånd.

Forholdsregler mod svig (kontrol, midtvejsevalueringer og endelig rapport) er indeholdt i aftaler eller kontrakter mellem Kommissionen og støttemodtagere. Kommissionen kontrollerer rapporter og sikrer, at arbejdet er behørigt udført, inden der foretages foreløbige og endelige udbetalinger.

Endvidere gennemfører Kommissionen stikprøver med henblik på at kontrollere, hvordan midlerne er blevet brugt.

Bilag til finansieringsoversigt til forslaget

Situationen, som den er observeret i Daphne I-programmet, er følgende:

>TABELPOSITION>

1. De "acceptable" forslag er forslag af tilstrækkelig kvalitet til at blive finansieret, såfremt der er et budget til det. Som det kan ses, er det disponible budget til effektiv finansiering af projekter en fjerdedel (23 %) af det, der kunne finansieres, hvis alle forslag af god kvalitet blev udvalgt.

For at løse dette problem foreslås det at øge budgettet med 45 %, hvilket ville muliggøre en finansiering af 30 % (i stedet for 23 %) af det beløb, der søges om til berettigede forslag.

2. Endvidere bør de nye medlemsstaters fulde deltagelse sikres fra 2004 og fremefter. De 10 nye lande udgør yderligere 100 mio. mennesker (svarende til en forøgelse på 25 % af EU's befolkning), men med langt alvorligere problemer med vold. Endvidere har NGO-samfundet i disse lande brug for øget støtte i forbindelse med organisations- og forvaltningsfærdigheder.

For at klare denne situation foreslås det at bidrage med yderligere 6,3 mio. EUR, svarende til 22 % af det foreslåede beløb for de nuværende 15 medlemsstater.

3. Endvidere har en lang række nye internationale love og europæiske instrumenter, siden Daphne-programmet (2000-2003) blev iværksat, styrket rammerne for en indsats mod vold, navnlig mod børn, samtidig med at man opfordrer til gennemførelse af flere samordnede, tværfaglige, tværnationale aktioner [27]. Endvidere opfordrer man i de årlige evalueringer af Daphne-programmet systematisk til øget udbredelse af resultaterne og til, at man tager fat på voldsområder, som ikke er foreslået af NGO'erne og organisationerne i forbindelse med indkaldelserne af forslag. Endelig opfordrer Europa-Parlamentet i beslutning A5-0233(2002) om Daphne-programmet til, at der træffes foranstaltninger til opstilling af voldsindikatorer og den dertil hørende dataindsamling i hele Europa.

[27] Disse omfatter den valgfrie protokol til konventionen om barnets rettigheder om salg af børn, børneprostitution og børnepornografi; ILO's konvention nr. 182 (og anbefaling nr. 190) om de værste former for børnearbejde; FN's konvention om bekæmpelse af grænseoverskridende organiseret kriminalitet og den tilhørende protokol om menneskehandel; resultaterne af den anden verdenskongres i 2001 mod seksuel udnyttelse af børn i kommercielt øjemed (Yokohama 2001) og dens regionale forberedende konference i Budapest samt det ekstraordinære møde om børn i FN's Generalforsamling (New York 2002).

For at muliggøre dette, foreslås det at øge bevillingerne med 5,7 mio. EUR, svarende til 14 % af det samlede budget for Daphne II.

Således er det budget, der anmodes om, som følger:

>TABELPOSITION>

Den foreslåede finansieringsstøtte er som følger:

>TABELPOSITION>